ORDE do 26 de agosto de 2009 pola que se establecen as bases para a concesión de subvencións en réxime de concesión directa dirixidas aos traballadores e ás traballadoras en situación de desemprego para facilitar a súa mobilidade xeográfica e a súa participación en accións de orientación con cargo ao Plan extraordinario de orientación, formación profesional e inserción laboral.
CONSELLERÍA DE TRABALLO E BENESTAR — III. OUTRAS DISPOSICIÓNS — 07/09/2009

A Comunidade Autónoma de Galicia, desde o 1 de xaneiro de 1998, a través do Decreto 289/1997, asumiu a transferencia da xestión realizada polo Instituto Nacional de Emprego no ámbito do traballo, o emprego e a formación e, a través do Decreto 79/2009, do 19 de abril, polo que se establece a estrutura orgánica da Xunta de Galicia, o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a Consellería de Traballo e Benestar asume o exercicio das competencias e funcións, entre outras materias, no relativo ás políticas activas de emprego.
O Real decreto lei 2/2008, do 21 de abril, de medidas de impulso á actividade económica, no seu capítulo II do Plan extraordinario de medidas de orientación, formación profesional e inserción laboral, establece as medidas destinadas a incrementar a contratación laboral e o reforzamento da estabilidade profesional tanto das persoas desempregadas, coma das expostas á súa exclusión do mercado laboral.
A Orde TIN/1940/2008, do 4 de xullo, establece a repartición por comunidades autónomas e os dous bloques de gastos, das subvencións para financiar o custo imputable a 2008 do Plan extraordinario de orientación, formación profesional e inserción laboral, aprobado polo Acordo do Consello de Ministros do 18 de abril de 2008, en desenvolvemento do dito Real decreto lei 2/2008.
De acordo co artigo 13 do Real decreto lei 2/2008 corresponde aos servizos públicos de emprego competentes, a determinación da forma e prazos de presentación das solicitudes, así como a tramitación do procedemento, o pagamento das subvencións e a realización dos controis necesarios.
Consonte o anterior, corresponde á Consellería de Traballo e Benestar a xestión destas subvencións no ámbito territorial da Comunidade Autónoma de Galicia, polo que procede, mediante esta orde, determinar os procedementos para a concesión de subvencións aos demandantes de emprego que participen no proceso de procura de emprego e de subvencións para facilitar a mobilidade xeográfica.
O financiamento das axudas previstas nesta orde farase con cargo ao crédito da aplicación 48.05.322B.480.0, código de proxecto 2008 00766 que figura na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
Consultado o Consello Galego de Relacións Laborais, e obtidos os informes preceptivos na tramitación, por proposta da Dirección Xeral de Formación e Colocación e en uso das facultades que me son conferidas, de acordo co artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto e ámbito de aplicación.
1. Esta orde ten por obxecto determinar a forma e prazos de presentación das solicitudes e da tramitación de concesión de subvencións durante o proceso de procura de emprego e para facilitar a mobilidade xeográfica, de acordo co previsto no capítulo II do Real decreto lei 2/2008, do 21 de abril, de medidas de impulso á actividade económica e no Plan extraordinario de medidas de orientación, formación profesional e inserción laboral aprobado por Acordo do Consello de Ministros do 18 de abril de 2008.
2. Esta orde será de aplicación no ámbito de xestión do Servizo Público de Emprego de Galicia, nos termos previstos no artigo 12 do Real decreto lei 2/2008, do 21 de abril. Para os efectos da xestión das subvencións para facilitar a mobilidade xeográfica, entenderase ámbito territorial de realización do itinerario personalizado, o correspondente á oficina de emprego onde estivese inscrito o/a traballador/a previamente á súa contratación.
Artigo 2º.-Réxime de concesión.
1. O procedemento de concesión das subvencións contempladas nesta orde tramitarase en réxime de concesión directa, atendendo ao seu carácter singular, polo seu interese público, económico e social derivado das particularidades, circunstancias económicas e sociais do colectivo de traballadores/as desempregados/as segundo o establecido no artigo 11 do Real decreto lei 2/2008, do 21 de abril, e no artigo 19.4 b) da Lei 9/2007, do 13 de xuño, de subvencións de Galicia.
2. As subvencións serán compatibles con outras axudas que teñan a mesma finalidade, tendo en conta que o importe das subvencións concedidas en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos doutras administracións públicas, ou doutros entes públicos ou privados, estatais ou internacionais, supere o custo obxecto de subvención. As subvencións por procura de emprego serán compatibles coa percepción das bolsas e axudas por asistencia a accións de formación para o emprego.
Artigo 3º.-Beneficiarios/as.
1. Serán beneficiarios/as das subvencións recollidas nesta orde as persoas desempregadas, considerándose como tales para os efectos desta norma, as inscritas como demandantes de emprego, en situación laboral de non ocupados, nas oficinas de emprego do Servizo Público de Emprego de Galicia e que cumpran os requisitos establecidos para cada subvención.
2. Non poderán obter a condición de beneficiario/a aquelas persoas ou entidades nas que concorra algunha das circunstancias a que se refire o artigo 10 da Lei 9/2007, do 13 de xuño, de subvencións de Galicia.
Artigo 4º.-Subvencións durante o proceso de procura de emprego.
1. A finalidade destas subvencións é reforzar e facilitar a dedicación dos traballadores/as desempregados/as durante o proceso de desenvolvemento do seu itinerario personalizado de inserción e de procura de emprego, compensando os gastos que se puidesen xerar neste proceso.
Terán dereito a estas subvencións, os/as traballadores/as que cumpran os seguintes requisitos:
a) Que sexan desempregados/as rexistrados/as no Servizo Público de Emprego de Galicia, que teñan experiencia laboral e graves problemas de empregabilidade, que participen en accións de orientación desenvoltas polo Servizo Público de Emprego de Galicia ou polas entidades que colaboran con este nas tarefas de orientación e procura de emprego ao abeiro das ordes de convocatorias de axudas financiadas con cargo ao Plan extraordinario, e que no seu itinerario personalizado de inserción se determine a necesidade de participar en grupos específicos de procura de emprego que impliquen a súa dispoñibilidade e especial dedicación para a súa presentación a ofertas de emprego e participación nas demais actuacións dirixidas a lograr a súa inserción no mercado de traballo que determinen os/as orientadores/as. O establecemento e desenvolvemento dos itinerarios personalizados de inserción, incluíndo os grupos específicos de procura de emprego, deberán ser titorizados por técnicos/as orientadores/as.
O/a técnico/a orientador/a prestaralles unha atención individualizada, realizará o seguimento e actualización do seu itinerario de inserción laboral, determinará a súa inclusión nos grupos específicos de procura de emprego antes referidos, coordinará estes grupos, proporá e avaliará as accións de mellora da súa ocupabilidade e informará sobre o cumprimento dos requisitos e obrigas establecidas para o acceso e mantemento das subvencións por procura de emprego previstas nesta orde.
b) Que non sexan beneficiarios/as de ningún tipo de prestación ou subsidio por desemprego, renda agraria ou renda activa de inserción.
c) Que carezan de rendas, de calquera natureza, superiores en cómputo mensual ao Indicador Público de Renda de Efectos Múltiples (IPREM) mensual vixente en cada momento. Computaranse como rendas o importe dos salarios sociais, rendas mínimas de inserción ou axudas análogas concedidas por outras administracións públicas. Para a apreciación deste requisito será de aplicación, referido en todo caso ao IPREM mensual vixente en cada momento, o establecido no parágrafo segundo do artigo 2.1.d) do Real decreto 1369/2006, do 24 de novembro, polo que se regula o programa de renda activa de inserción para desempregados/as con especiais necesidades económicas e dificultades para atopar emprego.
2. Para os efectos desta orde entenderase que os desempregados teñen experiencia laboral e graves problemas de empregabilidade cando:
a) Figuren inscritos como traballadores/as desempregados/as ininterrompidamente no Servizo Público de Emprego de Galicia durante os 6 meses inmediatamente anteriores á entrada en vigor desta orde.
b) Perderan o seu emprego nos 24 meses inmediatamente anteriores á data de entrada en vigor desta orde.
Artigo 5º.-Subvención para facilitar a mobilidade xeográfica.
1. Estas subvencións teñen por obxecto facilitar a contratación estable dos/das traballadores/as desempregados/as rexistrados/as no Servizo Público de Emprego de Galicia suxeitos a un itinerario personalizado de inserción, cando esta contratación implique desprazamentos e traslado de residencia dentro do territorio español.
2. Serán beneficiarios/as das subvencións para facilitar a mobilidade xeográfica os/as traballadores/as desempregados/as cuxa contratación implique mobilidade xeográfica, considerándose que existe mobilidade xeográfica cando concorran as seguintes circunstancias:
a) Que, como consecuencia da contratación, se produza un traslado efectivo da residencia habitual do/da traballador/a.
b) Que a localidade de destino onde se sitúe o posto de traballo se atope a máis de 100 quilómetros da localidade de orixe.
c) Que a contratación sexa mediante un contrato indefinido ou temporal, cunha duración efectiva do contrato igual ou superior a seis meses.
Artigo 6º.-Importes das subvencións.
1. Para o proceso de procura de emprego, a contía da subvención será de 350 euros por mes, ou parte proporcional por períodos inferiores, durante un período máximo de tres meses. O período de tres meses computarase de forma continuada desde o inicio da primeira acción de orientación, que para estes efectos considerarase a de incorporación ao grupo específico de procura de emprego.
Para o acceso e mantemento do dereito a estas subvencións os/as traballadores/as deberán manter os requisitos do artigo 4º, a condición de desempregado/a inscrito/a nas oficinas de emprego do Servizo Público de Emprego de Galicia, buscar activamente emprego, participar en todas as accións e programas de emprego determinados polos/as orientadores/as e incluídos no seu itinerario personalizado de inserción, presentarse a cubrir as ofertas de emprego facilitadas polo Servizo Público de Emprego de Galicia e aceptar a colocación adecuada que lles sexa ofrecida.
2. As axudas outorgaranse ata esgotar o crédito dispoñible, segundo a orde na que a solicitude tivera entrada en calquera dos rexistros aos que se fai referencia no artigo seguinte, sempre que concorran os requisitos e se presentase a documentación esixida para cada tipo de subvención.
3. Para o fomento da mobilidade xeográfica, poderán concederse as seguintes subvencións:
a) Gastos de desprazamento. Estas subvencións destinaranse a cubrir os gastos de desprazamento do/a beneficiario/a, así como os dos familiares ao seu cargo que convivan con el/ela, desde a localidade de orixe ao novo destino.
Cando o desprazamento se realice en liña regular de transporte público, a contía máxima da axuda será o importe do billete ou pasaxe dentro da tarifa correspondente á clase segunda, turista ou equivalente.
Se se utiliza para o desprazamento o vehículo particular a contía máxima da axuda será a establecida para o efecto nas administracións públicas como indemnización por uso de vehículo particular, á que se engadirá o importe das peaxes que se xustifiquen.
En todo caso, estas subvencións non poderán superar a contía de catro veces o Indicador Público de Renta de Efectos Múltiples (IPREM) mensual vixente.
b) Gastos de transporte de mobiliario e utensilios. Polo traslado de mobiliario e utensilios do/da traballador/a, así como os dos familiares ao seu cargo que convivan con el/ela, desde a localidade de orixe á do novo destino, a contía da axuda será a do custo do dito traslado, ata un máximo de catro veces o IPREM mensual vixente.
c) Gastos de aloxamento. Estas subvencións destinaranse a cubrir os gastos xerados durante os doce primeiros meses de vixencia do contrato polo aloxamento, incluíndo o alugamento ou adquisición de vivenda ou outros gastos de hospedaxe do/da beneficiario/a e dos familiares ao seu cargo que convivan con el/ela, na localidade de novo destino. A contía máxima da axuda será de dez veces o IPREM mensual vixente.
d) Gastos de gardaría e de atención a persoas dependentes. Estas subvencións destinaranse a cubrir gastos xerados pola asistencia a gardarías ou outros centros durante o primeiro ciclo de educación infantil, dos fillos/as do/da beneficiario/a que dependan económicamente deste/a ou por atención das persoas dependentes ao seu cargo, durante os doce primeiros meses de vixencia do contrato. A contía máxima da axuda será 4 veces o IPREM mensual vixente.
Artigo 7º.-Solicitude e prazos de presentación.
1. O procedemento iniciarase por instancia de parte, mediante solicitude da persoa interesada (modelo anexo I) dirixida á directora xeral de Formación e Colocación e será presentada no rexistro da Consellería de Traballo e Benestar, das correspondentes delegacións territoriais ou oficinas de emprego. Así mesmo, poderase presentar en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Os prazos para solicitar as subvencións serán os seguintes:
a) Para as subvencións durante o proceso de procura de emprego desde a súa selección como posible beneficiario/a polo Servizo Público de Emprego de Galicia ou polas entidades colaboradoras e ata tres meses desde a incorporación ao grupo específico de procura de emprego, segundo o disposto no artigo 6º, sendo o último pagamento a data do 10 de decembro de 2009.
b) Nas subvencións para facilitar a mobilidade xeográfica, desde a data da contratación e ata o 10 de decembro de 2009.
Artigo 8º.-Documentación.
1. As solicitudes irán acompañadas da seguinte documentación en orixinal ou fotocopia compulsada:
a) DNI da persoa solicitante ou documento que acredite a súa identidade.
b) Acreditación de non estar incurso en ningunha das prohibicións previstas no artigo 10 da Lei 9/2007, do 13 de xuño, de subvencións de Galicia, que se realizará mediante declaración responsable da persoa beneficiaria.
c) Certificado da conta bancaria da persoa beneficiaria onde desexe percibir a subvención (modelo anexo II).
d) Autorización á Dirección Xeral de Formación e Colocación para a verificación e cotexo de calquera outro dato de carácter persoal ou económico que sexa necesario para a concesión das subvencións ou para o mantemento da súa percepción.
e) Declaración na que se fagan constar as subvencións, axudas, ingresos ou recursos obtidos ou solicitados para a mesma finalidade ou, se é o caso, unha declaración expresa de non telos solicitado. A persoa solicitante deberá, así mesmo, comunicar por escrito a concesión ou nova solicitude de subvencións, axudas, ingresos ou recursos ou ás novas situacións que poidan producirse respecto disto.
2. No suposto de subvención por procura de emprego achegarase, ademais, declaración de rendas e, se é o caso, dos membros que compoñen a súa unidade familiar, para os efectos de acreditación do requisito de carencia de rendas previsto no artigo 4º c). A Dirección Xeral de Formación e Colocación poderá exixir, se é o caso, copia dos documentos acreditativos das rendas percibidas.
3. No suposto de subvención para facilitar a mobilidade xeográfica achegarase, ademais, a seguinte documentación:
a) Para efectos de acreditar o cambio de domicilio habitual, certificado de empadroamento ou outra documentación acreditativa da residencia na localidade de orixe. Respecto da localidade de destino, o/a interesado/a deberá achegar certificado de empadroamento. En todo caso, a Dirección Xeral de Formación e Colocación poderá requirir a achega doutros medios acreditativos do domicilio.
b) Copia do contrato de traballo. No suposto de contratos de duración determinada nos que non conste a data de terminación, certificación da empresa de que a duración prevista é igual ou superior a seis meses.
c) Para gastos de desprazamento: billetes de transporte ou documentos acreditativos do traxecto realizado e do seu importe ou, se é o caso, declaración de utilización de vehículo particular e xustificantes das peaxes aboadas, debendo acreditarse, en todo caso, o seu pagamento.
d) Para gastos de transporte de mobiliario e utensilios: facturas efectivamente aboadas ou outros documentos contables de valor probatorio equivalente, contratos ou outra documentación acreditativa dos gastos efectivamente realizados, debendo acreditarse en todo caso o seu pagamento.
e) Para gastos de aloxamento: contratos de adquisición ou aluguer de vivenda ou outra documentación acreditativa dos gastos que se van realizar, debendo acreditarse, en todo caso, o seu pagamento.
f) Para gastos de gardaría e atención a persoas dependentes: libro de familia e documentación identificativa dos/das fillos/as ou menores acollidos do/da beneficiario/a e das persoas dependentes ao seu cargo. Matrículas, inscricións ou outra documentación acreditativa dos gastos que se van realizar, e debe acreditarse, en todo caso, o seu pagamento.
4. A presentación da solicitude de subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, segundo o establecido no artigo 20.3 da Lei 9/2007, do 13 de xuño, de subvencións de Galicia.
Non obstante, a persoa ou entidade solicitante poderá denegar expresamente o consentimento, e debe presentar entón a certificación nos termos previstos regulamentariamente.
De conformidade cos puntos 3 e 4 do artigo 13º da Lei 4/2006, do 30 de xuño, de transparencia e de boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da persoa beneficiaria, a contía e a súa finalidade, na forma que determine o órgano competente, polo que a presentación da solicitude leva implícita a autorización para o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro, de protección de datos de carácter persoal.
Así mesmo, segundo o establecido no artigo 14.2º da Lei 9/2007, as persoas interesadas poderán consultar esta orde e obter os impresos necesarios desde a páxina web da Consellería de Traballo e Benestar.
Artigo 9º.-Procedemento de concesión de subvención.
1. A instrución do procedemento de concesión de subvencións corresponderá ao Servizo de Orientación Laboral da Dirección Xeral de Formación e Colocación que previamente á resolución, verificará o cumprimento dos requisitos establecidos para cada subvención e requirirá a persoa interesada, se é o caso, a achega da documentación que fose precisa, no prazo de 10 días.
2. Corresponde á directora xeral de Formación e Colocación, por delegación da conselleira e despois da fiscalización pola Intervención delegada, resolver sobre a concesión ou denegación das subvencións e, no suposto de subvencións por procura de emprego organizadas polo Servizo Público de Emprego de Galicia, a incorporación do/da traballador/a a estas accións.
A resolución ditarase e notificarase no prazo máximo de tres meses contados desde a data en que a solicitude teña entrada no rexistro do órgano competente para a súa tramitación. Transcorrido o dito prazo sen que se notificase resolución expresa, poderá entenderse desestimada por silencio administrativo a solicitude presentada.
Notificada a resolución definitiva polo órgano competente, as persoas interesadas propostas como beneficiarias dispondrán dun prazo de dez días para su aceptación, transcorrido o cal sen que se producira manifestación expresa, entenderase tacitamente aceptada.
As resolucións expresas ou presuntas dos expedientes tramitados ao abeiro do disposto nesta orde, esgotarán a vía administrativa e, contra elas, caberá interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Toda alteración das condicións tidas en conta para a concesión da subvención e, en todo caso, a obtención concorrente doutras achegas fóra dos casos permitidos nas normas reguladoras, poderá dar lugar á modificación da resolución de concesión, nos termos establecidos na normativa reguladora da subvención.
Artigo 10º.-Forma de xustificación e pagamento.
1. Con carácter previo ao pagamento da subvención a persoa beneficiaria deberá xustificar o cumprimento dos requisitos establecidos e realizar a actuación que fundamente a concesión da subvención, segundo o disposto no artigo 28 da Lei 9/2007, do 13 de xuño, de subvencións de Galicia, e na resolución de concesión.
2. As subvencións durante o proceso de procura de emprego aboaranse por meses vencidos, mediante o sistema de nóminas mensuais, logo de verificación pola Dirección Xeral de Formación e Colocación, ou acreditación pola persoa interesada, se é o caso, do mantemento dos requisitos para o acceso a estas subvencións recollidos no artigo 4º.
No primeiro pagamento aboaranse as cantidades pendentes ata o mes vencido anterior á data do devandito pagamento. O ultimo realizarase a 10 de decembro de 2009.
3. O pagamento das subvencións para facilitar a mobilidade xeográfica efectuarase previa presentación da conta xustificativa, integrada polas facturas ou documentos de valor probatorio equivalente correspondentes aos gastos efectuados, co detalle suficiente para acreditar a correcta aplicación dos fondos, e deberá acreditarse, en todo caso, o seu pagamento.
a) O pagamento das subvencións por gastos de desprazamento e por transporte de mobiliario e utensilios efectuarase dunha soa vez, pola contía aprobada na resolución de concesión. A xustificación dos gastos realizados achegarase xunto coa solicitude, de acordo co previsto nas alíneas d) e e) do artigo 8º.3.
b) O pagamento das subvencións por aloxamento e por gastos de gardería efectuarase por meses vencidos, logo de verificación pola Direccion Xeral de Formación e Colocacion, ou acreditación pola persoa interesada, se é o caso, do mantemento dos requisitos para o acceso a estas subvencións e dos gastos reais efectivamente pagados, nos termos recollidos na resolución de concesión. No primeiro pagamento aboaranse as cantidades pendentes ata o mes anterior á data de devandito pagamento. No caso de que os gastos xustificables superasen os topes máximos establecidos, na resolución de concesión da subvención poderase determinar a contía que se vai percibir en cada pagamento.
4. De acordo co disposto no artigo 48.1 alínea h) da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, os beneficiarios/as estarán exentos de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma ou ser debedor/a por resolución de procedencia de reintegro.
5. Nas subvencións para gastos de aloxamento e para gastos de gardaría e de atención a persoas dependentes, o prazo máximo de presentación e xustificación dos gastos realizados será desde a data de contratación e ata o 10 de decembro de 2009.
Artigo 11º.-Obrigas dos/das beneficiarios/as.
Os/as beneficiarios/as das axudas obríganse a observar o disposto no artigo 11 da Lei 9/2007, do 13 de xuño, de subvencións de Galicia, específicamente o seguinte:
a) Realizar a actividade que fundamente a concesión da subvención, de acordo coas condicións e requisitos establecidos na normativa aplicable e, se é o caso, na resolución de concesión.
b) Xustificar ante o órgano concedente o cumprimento dos requisitos e condicións, así como a realización da actividade e o cumprimento da finalidade que determine a concesión ou o gozo da subvención.
c) Someterse ás actuacións de comprobación que efectuará o órgano concedente, se é o caso, así como a cualquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estataiss ou comunitarios, achegando canta información lle sexa requirida no exercicio das actuacións anteriores.
d) Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentaran a concesión da subvención.
e) Achegar a información e documentación que se lles requira tanto durante a instrución do procedemento, como durante o desenvolvemento da actividade e a xustificación das subvencións, para efectos de acreditar os requisitos exixidos para os acceder ás subvencións e manter, se é o caso, o dereito á percepción delas.
f) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
g) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.
Artigo 12º.-Suspensión e perda do dereito á percepción das subvencións.
1. Darán lugar á suspensión ou perda do dereito á percepción das subvencións os seguintes supostos:
a) Subvencións durante o proceso de procura de emprego: a colocación do/da traballador/a suporá a suspensión da percepción da subvención, deixándose de percibir a parte proporcional correspondente aos días traballados. Se o tempo de contratación superase o de percepción da subvención, considerarase extinguido o dereito ao cobramento desta.
O incumprimento dos requisitos establecidos no artigo 4º e, en especial, o rexeitamento dunha oferta de colocación adecuada, o rexeitamento a participar en accións de orientación ou promoción de emprego ofertados, ou non devolver en prazo o xustificante de comparecer ás ofertas de traballo facilitadas polo Servizo Público de Emprego de Galicia, dará lugar, salvo causa xustificada, á perda do dereito ao cobramento da subvención, mediante resolución ditada pola directora xeral de Formación e Colocación. Previamente á resolución, darase un prazo de 10 días á persoa interesada para que formule as alegacións que considere oportunas.
b) Subvencións para facilitar a mobilidade xeográfica: no caso de que o contrato subscrito se extinga antes de transcorrer seis meses desde a súa data de efectividade por causas imputables a persoa interesada, salvo a consignada no artigo 49.1.m) do Real decreto lexislativo 1/1995, do 24 de marzo, polo que se aproba o texto refundido da Lei do estatuto dos traballadores, perderase o dereito ao cobramento das subvencións e procederá o reintegro das xa percibidas, cos correspondentes xuros de demora. Exceptuarase o suposto de que o/a traballador/a formalice unha nova contratación, cos mesmos requisitos, no prazo dun mes.
c) Nas subvencións para gastos de aloxamento e para gastos de gardaría e de atención a persoas dependentes, a extinción do contrato, con independencia da causa, dará lugar á perdida do dereito ao cobro das subvencións a partir da data de extinción. Poderase renovar o dereito ao cobramento, ata a extinción do período de doce meses inicialmente recoñecido, se o/a traballador/a formaliza unha nova contratación, cos mesmos requisitos, no prazo dun mes.
2. No caso de incumprimentos parciais o órgano competente determinará a cantidade que se vai reintegrar polo/a beneficiario/a, respondendo ao principio de proporcionalidade en función dos custos xustificados e as actuacións acreditadas, de acordo coa gradación dos posibles incumprimentos recollida no número 1 anterior.
Artigo 13º.-Reintegro das subvencións.
Procederá o reintegro total ou parcial da subvención e dos xuros de demora xerados segundo o disposto no artigo 33 da Lei 9/2007, do 13 de xuño, de subvencións de Galicia, nos seguintes casos:
a) A obtención da subvención falseando as condicións requiridas ou ocultando aquelas que a impedisen.
b) Incumprimento total ou parcial da actividade.
c) Incumprimento da obriga de xustificación ou xustificación insuficiente nos termos establecidos no artigo 28 da Lei 9/2007, do 13 de xuño, de subvencións de Galicia e nesta orde.
d) Resistencia, escusa, obstrución ou negativa ás actuacións de comprobación e control financeiro previstas nos artigos 11 e 12 da Lei 9/2007, do 13 de xuño, de subvencións de Galicia, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento da actividade ou a concorrencia de subvencións, axudas, ingresos ou recursos para a mesma finalidade, procedentes de calquera Administración ou entes públicos ou privados, estatais, da Unión Europea ou de organismos internacionais.
e) Incumprimento das obrigas impostas pola Administración ou dos compromisos asumidos con motivo da concesión da subvención, sempre que afecten ou se refiran ao modo en que se realiza a actividade ou cando do incumprimento derive a imposibilidade de verificar o emprego dado aos fondos percibidos ou o cumprimento do obxecto.
Procederá a revogación da subvención, así como o reintegro total ou parcial das cantidades percibidas e a exixencia do xuro de demora nos casos e nas formas previstas nos artigos 32, 33, 37 e 38 da dita Lei 9/2007 e no seu regulamento, aprobado mediante Decreto 11/2008, do 8 de xaneiro.
Artigo 14º.-Seguimento e avaliación.
A Consellería de Traballo e Benestar, a través da Dirección Xeral de Formación e Colocación, establecerá os mecanismos oportunos para o seguimento e a avaliación das actividades subvencionables tanto no seu aspecto cualitativo como cuantitativo, e, para tal fin, os/as beneficiarios/as comprométense a facilitar a tarefa de seguimento.
Para realizar estas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación.
Artigo 15º.-Fiscalización e control.
A concesión das subvencións reguladas nesta orde estará sometida ao exercicio da función interventora e do control financeiro nos termos que establece o título III da Lei 9/2007, do 13 de xuño, de subvencións de Galicia, e ás actuacións de comprobación previstas na lexislación do Tribunal de Contas e do Consello de Contas de Galicia.
Disposicións adicionais
Primeira.-As accións incluídas nesta orde financiaranse con cargo aos fondos finalistas incorporados na aplicación 48.05.322B.480.0 cun importe de 750.000,00 euros para o ano 2009, código proxecto 2008 00766.
Segunda.-Apróbase a delegación de competencias na directora xeral de Formación e Colocación, para resolver a concesión, denegación ou modificación das subvencións prevista nesta orde, para autorizar, dispoñer e recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus/súas beneficiarios/as, respecto das resolucións de concesión destas ditadas por delegación da conselleira.
Disposicións derradeiras
Primeira.-En todo o non recollido nesta orde aplicarase o disposto no Real decreto lei 2/2008, do 21 de abril, de medidas de impulso á actividade económica, na Orde TIN/1940/2008, do 4 de xullo, o establecido na Lei 9/2007, do 13 de xuño, de subvencións de Galicia, e no Decreto 11/2008, do 8 de xaneiro, polo que se aproba o seu regulamento.
Segunda.-Autorízase a directora xeral de Formación e Colocación para ditar as resolucións necesarias para o desenvolvemento desta orde.
Terceira.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 26 de agosto de 2009.
Beatriz Mato Otero
Conselleira de Traballo e Benestar
Ver referencia pdf "17500D007P036.PDF"